NARIADENIE KOMISIE (EÚ) č. 37/2010
z 22. decembra 2009
o farmakologicky účinných látkach a ich klasifikácii, pokiaľ ide o maximálne limity rezíduí v potravinách živočíšneho pôvodu
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 470/2009 zo 6. mája 2009 o stanovení postupov Spoločenstva na určenie limitov rezíduí farmakologicky účinných látok v potravinách živočíšneho pôvodu, o zrušení nariadenia Rady (EHS) č. 2377/90 a o zmene a doplnení smernice Európskeho parlamentu a Rady 2001/82/ES a nariadenia Európskeho parlamentu a Rady (ES) č. 726/2004 (1), a najmä na jeho článok 27 ods. 1,
keďže:
(1)
V záujme ochrany verejného zdravia boli farmakologicky účinné látky klasifikované na základe vedeckého posúdenia ich bezpečnosti v štyroch prílohách k nariadeniu Rady (EHS) č. 2377/90 z 26. júna 1990, ktorým sa stanovuje postup Spoločenstva na určenie maximálnych limitov rezíduí veterinárnych liečiv v potravinách živočíšneho pôvodu (2). V prílohe I sú uvedené látky, pre ktoré bol stanovený maximálny limit rezíduí, v prílohe II sú uvedené látky, pre ktoré nebolo potrebné stanoviť maximálny limit rezíduí, v prílohe III sú uvedené látky, pre ktoré bol stanovený dočasný maximálny limit rezíduí a v prílohe IV sú uvedené látky, pre ktoré nebolo možné stanoviť maximálny limit rezíduí, pretože rezíduá týchto látok predstavujú v akomkoľvek množstve nebezpečenstvo pre ľudské zdravie.
(2)
V záujme zjednodušenia je potrebné do nariadenia Komisie zahrnúť tieto farmakologicky účinné látky a ich klasifikáciu, pokiaľ ide o maximálne limity rezíduí. Keďže táto klasifikácia vychádza z klasifikačného systému ustanoveného v nariadení (ES) č. 470/2009, mala by sa zohľadňovať aj v súvislosti s možnosťou podávania týchto farmakologicky účinných látok zvieratám určeným na výrobu potravín.
(3)
Existujúce informácie týkajúce sa terapeutickej klasifikácie farmakologicky účinných látok uvedených v prílohách k nariadeniu (EHS) č. 2377/90 by sa mali zapracovať do stĺpca s terapeutickou klasifikáciou látok.
(4)
V záujme zjednodušenia ich používania by mali byť všetky farmakologicky účinné látky uvedené v jednej prílohe v abecednom poradí. V záujme zrozumiteľnosti by sa mali vypracovať dve oddelené tabuľky: jedna pre povolené látky uvedené v prílohách I, II a III k nariadeniu (EHS) č. 2377/90 a jedna pre zakázané látky uvedené v prílohe IV k uvedenému nariadeniu.
(5)
Dočasné maximálne limity rezíduí pre farmakologicky účinné látky stanovené v prílohe III k nariadeniu (EHS) č. 2377/90, v prípade ktorých sa obdobie uplatňovania skončilo, by sa nemali zahŕňať do tohto nariadenia.
(6)
Opatrenia stanovené v tomto rozhodnutí sú v súlade so stanoviskom Stáleho výboru pre veterinárne lieky,
PRIJALA TOTO NARIADENIE:
Článok 1
Farmakologicky účinné látky a ich klasifikácia, pokiaľ ide o maximálne limity rezíduí, sú uvedené v prílohe.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 22. decembra 2009